नेपालगन्ज गोल्डकप : रूपन्देही फाइनलमा
तेस्रो नेपालगन्ज गोल्डकप फुटबलको फाइनलमा लाली रूपन्देही ११ पुगेको छ । साबिक विजेता रूपन्देहीले घरेलु टोली नेपालगन्ज–११ लाई ४–२ ले पराजित गरेको थियो ।
नेपालगन्ज — तेस्रो नेपालगन्ज गोल्डकप फुटबलको फाइनलमा लाली रूपन्देही ११ पुगेको छ । साबिक विजेता रूपन्देहीले घरेलु टोली नेपालगन्ज–११ लाई ४–२ ले पराजित गरेको थियो ।रूपन्देहीले नेपालगन्जलाई सुुरुदेखि नै दबाबमा राखेको थियो । खेलको १५ मिनेटमा फोनाको गोलमा रूपन्देहीले अग्रता लियो । रूपन्देहीले २१ औं मिनेटमा स्याला र २२ औं मिनेटमा ग्लोरी जोनको गोलबाट अग्रता थप फराकिलो अग्रता बनायो ।मध्यान्तरपछि आक्रामक रूपमा प्रस्तुत नेपालगन्जका कर्ण लिम्बूले दोस्रो हाफको सुरुआतमै गोल गरेर टोलीको हौसला बढाए । त्यसलगत्तै नेपालगन्जका गोलरक्षक प्रितम खड्काले रूपन्देहीका ग्लोरीलाई लडाएपछि पेनाल्टी दिइएको थियो । त्यसलाई रूपन्देहीका जनक कार्कीले गोलमा परिणत गरे । पछि परेको नेपालगन्ज अझ आक्रमक रूपमा प्रस्तुत भयो । झापाबाट खेल्ने कर्णलाई उतारेको नेपालगन्जले केही राम्रा अवसर सिर्जना गरेको गर्‍यो । यसीचमा नेपालगन्जका विभुषण केसीले गोल गरे । नेपालगन्जले अवसर सिर्जना गरे पनि थप गोल हुनसकेन । म्यान अफ द म्याच रूपन्देहीका ग्लोरी जोन भए । उनलाई दुगड ग्रुपका जनरल म्यानेजर प्रदीप छाछेडले मोबाइल हस्तान्तरण गरे ।नेपालगन्जका प्रशिक्षक युवराज शाहीले तालमेल नहुँदा पराजित हुनुपरेको बताए । ‘अपेक्षाअनुसार प्रदर्शन हुन सकेन । पहिलाभन्दा त हामीले राम्रो गर्‍यौं । तर, अर्को सिजन राम्रो तयारी गरेर टिम उतार्छौ,’ उनले भने, ‘गोलकिपर र रक्षापंक्तिका खेलाडीबीच तालमेल नहुँदा सुरुमै गोल खायौं ।’रूपन्देहीका प्रशिक्षक पुकार गहतराजले आफूहरूले प्राप्त अवसर सदुपयोग गरेकाले सफलता पाएको बताए । दोस्रो हाफमा तत्कालै गोल खाएपछि टोली हतारिँदा दोस्रो गोल पनि खानुपरेको उनको तर्क थियो । उनले फाइनलअगाडि लाइन सुधार गर्ने बताए ।कप्तान सुजित गुरुङले साबिक विजेता भएकाले उपाधि रक्षा गर्ने दबाब बढेको बताए । बिहीबार दोस्रो सेमिफाइनलमा सीएमजी संकटा र सुदूरपश्चिम–११ बीच प्रतिस्पर्धा हुनेछ ।